РЕШЕНИЕ ЗА ИЗПЪЛНЕНИЕ НА КОМИСИЯТА
от 17 октомври 2013 година
относно финансово участие от страна на Съюза за някои държави членки за подпомагане на провежданите на доброволни начала изследвания за наблюдение на загубата на пчелни семейства за сезона 2013/2014 г.
(нотифицирано под номер C(2013) 6742)
(само текстовете на английски, гръцки, датски, естонски, испански, италиански, латвийски, литовски, немски, нидерландски, полски, португалски, словашки, унгарски, фински, френски и шведски език са автентични)
(2013/512/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 23 от него,
като има предвид, че:
(1)
В съобщението на Комисията до Европейския парламент и до Съвета относно здравето на пчелите (2) се прави преглед на вече предприетите от Комисията и провеждани в момента действия по отношение на здравето на пчелите в ЕС. Основният разглеждан в съобщението проблем е наблюдаваната в цял свят повишена смъртност при пчелите.
(2)
В проекта на ЕОБХ от 2009 г. „Bee mortality and bee surveillance in Europe“ („Смъртност на пчелите и наблюдение на пчелите в Европа“) (3) се прави заключението, че системите за наблюдение в ЕС като цяло са слаби и че липсват данни на равнището на държавите членки, както и съпоставими данни на равнището на ЕС.
(3)
За да има на разположение повече данни за смъртността при пчелите, Комисията взе решение да оказва помощ и подкрепа на някои провеждани от държавите членки изследвания за наблюдение на загубата на пчели.
(4)
С Решение за изпълнение 2012/362/ЕС на Комисията (4) бе предоставено финансово участие за провежданите на доброволни начала програми за изследвания за наблюдение на загубата на пчелни семейства в Белгия, Дания, Германия, Естония, Гърция, Испания, Франция, Италия, Латвия, Литва, Унгария, Полша, Португалия, Словашката република, Финландия, Швеция и Обединеното кралство за сезона 2012/2013 г.
(5)
За изследванията се предвиждат три полеви посещения в пчелините, извършени преди зимата, след зимата и по време на производствения сезон.
(6)
За този вид изследване е важно да има сравними данни по отношение на загубите, които се събират през различни години. Това важи особено силно за изследванията за наблюдение на загубата на пчели, тъй като атмосферните условия променят съществено резултатите. Следователно ако тези изследвания се извършват само една година, те могат да дадат единствено частични сведения, които не предлагат достатъчно основания, за да бъдат направени заключения или да бъдат изведени тенденции по отношение на тези загуби.
(7)
Поради причините, обяснени по-горе, е уместно да се продължат на доброволни начала изследванията за наблюдение на загубата на пчелни семейства в сезона, като се започне с извършване през есента на 2013 г. на контрола преди зимата и се приключи с контрола след зимата и по време на пълния производствен сезон през 2014 г.
(8)
Изследванията, които трябва да бъдат проведени през сезон 2013/2014 г., са въз основа на документа „Основа за пилотен проект за наблюдение на загубите на пчелни семейства“ (5), изготвен от референтната лаборатория на ЕС за здравето на пчелите, включена в списъка в част II от приложение VII към Регламент (ЕО) № 882/2004 на Европейския парламент и на Съвета (6), който съдържа насоки за държавите членки за усъвършенстване на техните програми за провежданите на доброволни начала изследвания за наблюдение.
(9)
Същите държави членки, които участваха в първите провеждани на доброволни начала изследвания за наблюдение на загубата на пчелни семейства през 2012/2013 г., бяха приканени да изпратят на Комисията своите програми за сезон 2013/2014 г., изготвени въз основа на техническия документ на референтната лаборатория на ЕС за здравето на пчелите.
(10)
Белгия, Дания, Германия, Естония, Гърция, Испания, Франция, Италия, Латвия, Литва, Унгария, Полша, Португалия, Словашката република, Финландия, Швеция и Обединеното кралство са изготвили провеждани на доброволни начала програми за изследвания за наблюдение на загубата на пчелни семейства в съответствие с техническия документ „Основа за пилотен проект за наблюдение на загубите на пчелни семейства“ и са поискали финансово подпомагане от ЕС.
(11)
Следва да се предостави финансово участие, считано от 1 юли 2013 г., за провежданите на доброволни начала програми за изследвания за наблюдение на загубата на пчелни семейства в Белгия, Дания, Германия, Естония, Гърция, Испания, Франция, Италия, Латвия, Литва, Унгария, Полша, Португалия, Словашката република, Финландия, Швеция и Обединеното кралство.
(12)
Съгласно Регламент (ЕО) № 1290/2005 на Съвета (7) ветеринарните мерки се финансират по линия на Европейския фонд за гарантиране на земеделието. За целите на финансовия контрол се прилагат членове 9, 36 и 37 от посочения регламент.
(13)
Изплащането на финансовото участие следва да се извършва, при условие че планираните програми за изследвания за наблюдение действително са били проведени и че органите са предоставили цялата необходима информация на Комисията и на референтната лаборатория на ЕС за здравето на пчелите.
(14)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
1. Съюзът отпуска финансова помощ на Белгия, Дания, Германия, Естония, Гърция, Испания, Франция, Италия, Латвия, Литва, Унгария, Полша, Португалия, Словашката република, Финландия, Швеция и Обединеното кралство за техните програми за изследвания за наблюдение на загубата на пчелни семейства.
2. Финансовото участие на Съюза:
а)
е в размер на 70 % от допустимите разходи, които са направени от всяка от изброените в параграф 1 държави членки за програмите за изследвания за наблюдение на загубата на пчелни семейства и уточнени в приложение I, за периода от 1 юли 2013 г. до 30 септември 2014 г.;
б)
не надвишава следните стойности:
1)
26 837 ЕUR за Белгия;
2)
116 417 ЕUR за Дания;
3)
160 445 ЕUR за Германия;
4)
64 868 ЕUR за Естония;
5)
78 421 ЕUR за Гърция,
6)
148 047 ЕUR за Испания;
7)
288 801 EUR за Франция;
8)
142 212 ЕUR за Италия;
9)
86 310 ЕUR за Латвия,
10)
70 273 ЕUR за Литва;
11)
114 209 ЕUR за Унгария;
12)
128 015 ЕUR за Полша;
13)
29 159 ЕUR за Португалия;
14)
92 240 ЕUR за Словакия;
15)
117 416 EUR за Финландия,
16)
74 389 EUR за Швеция;
17)
109 871 ЕUR за Обединеното кралство.
в)
не надвишава 348 EUR за посещение на пчелин.
Член 2
1. Максималният общ размер на финансовото участие, разрешено с настоящото решение, за разходите по посочените в член 1 програми, е определен на 1 847 930 EUR, които следва да бъдат финансирани от общия бюджет на Европейския съюз.
2. Разходите за персонала, натоварен с извършването на лабораторни изследвания, вземането на проби или мониторинга, консумативите и административните разходи, предназначени за изследванията за наблюдение, са допустими в съответствие с изложените в приложение III правила.
3. Финансовата помощ от Съюза се изплаща след представяне и одобряване на докладите и съпътстващите документи, посочени в член 3, параграфи 2 и 3.
Член 3
1. Програмите се провеждат в съответствие с техническия документ „Основа за пилотен проект за наблюдение на загубите на пчелни семейства“ и в съответствие с представените от държавите членки програми за изследвания за наблюдение на загубата на пчелни семейства.
2. Белгия, Дания, Германия, Естония, Гърция, Испания, Франция, Италия, Латвия, Литва, Унгария, Полша, Португалия, Словашката република, Финландия, Швеция и Обединеното кралство предоставят на Комисията:
-
не по-късно от 1 март 2014 г. междинен технически доклад за първото посещение, предвидено в програмата за изследване за наблюдение, и
-
не по-късно от 31 октомври 2014 г. окончателен технически доклад за второто и третото посещение, предвидени в програмата за изследване за наблюдение,
-
техническият доклад следва да отговаря на образеца, изготвен от Комисията в сътрудничество с референтната лаборатория на ЕС за здравето на пчелите.
3. Белгия, Дания, Германия, Естония, Гърция, Испания, Франция, Италия, Латвия, Литва, Унгария, Полша, Португалия, Словашката република, Финландия, Швеция и Обединеното кралство предоставят на Комисията:
-
не по-късно от 31 декември 2014 г. своя финансов отчет, изготвен в съответствие с приложение II - на хартия и в електронен формат,
-
при поискване от Комисията - съпътстващите документи, които удостоверяват всички разходи, посочени в заявлението за възстановяване на разходите.
4. Резултатите от изследванията се предоставят на Комисията и на референтната лаборатория на ЕС за здравето на пчелите.
Член 4
Адресати на настоящото решение са Кралство Белгия, Кралство Дания, Федерална република Германия, Република Естония, Република Гърция, Кралство Испания, Френската република, Италианската република, Република Латвия, Република Литва, Унгария, Република Полша, Португалската република, Словашката република, Република Финландия, Кралство Швеция и Обединеното кралство Великобритания и Северна Ирландия.
Съставено в Брюксел на 17 октомври 2013 година.